Phala Phala-verslag oorhandig; Ramaphosa reageerOudregter Sandile Ngcobo oorhandig die paneel se verslag aan Nosiviwe Mapisa-Nqakula, speaker van die parlement. (Foto: Siyabulela Duda/GCIS) “Benewens dié van die presidensie, is ek op geen ander betaalstaat nie.” Só het pres. Cyril Ramaphosa volgehou in sy verklaring aan die onafhanklike paneel wat die diefstal op sy plaas Phala Phala en die daaropvolgende gebeure moes ondersoek. Die paneel, gelei deur oudregter Sandile Ngcobo, is verlede maand aangestel en het 30 dae gehad om te bepaal of daar ŉ prima facie-saak teen Ramaphosa is. Ngcobo het die verslag Woensdagoggend aan die speaker van die parlement, Nosiviwe Mapisa-Nqakula, oorhandig. Dit sal teen vanaand bekend gemaak word. Ngcobo het tydens die oorhandiging van die verslag gesê die omvang van die ondersoek is beperk tot die inligting wat LP’s aan hom voorgelê het. “Dit is hoe die proses ontvou het. Dit is gedoen sonder vrees of vooroordeel, hoop ek,” het Ngcobo gesê. LP’s sal dit dan Dinsdag bespreek en by wyse van ŉ stemproses besluit of die parlement verdere stappe teen Ramaphosa moet doen. Dit kan ook lei tot ŉ moontlike stemming om Ramaphosa uit sy amp te verwyder. Dit kan egter net slaag indien ŉ tweederdemeerderheid in die Nasionale Vergadering, waar die ANC die meeste setels het, ten gunste daarvan stem. Ramaphosa word daarvan beskuldig dat hy versuim het om die voorval, waartydens sowat $4 miljoen uit sy huis gesteel is, by die polisie aan te meld. Arthur Fraser, die voormalige direkteur-generaal van staatsveiligheid, voer aan Ramaphosa het die misdaad verdoesel en pleks van om dit aan te meld, het hy gereël dat die boewe ontvoer en vir hul stilte omgekoop word. Die bewerings het tot dusver Ramaphosa se pogings om vir ŉ tweede termyn as ANC-president verkies te word, oorskadu. Dit was die onafhanklike paneel se werk om te bepaal of daar genoeg bewyse is dat die president die Grondwet of wetgewing oortree het, of hom skuldig gemaak het aan ernstige wangedrag. Eiendomme Pres. Cyril Ramaphosa (Foto: Stefan Heunis/AFP) Ramaphosa is ŉ bedrewe sakeman en wildteler en besit twee plase: Ntaba Nyoni in Mpumalanga en Phala Phala in Limpopo (waar die diefstal plaasgevind het). Luidens sy antwoorde aan die paneel – wat Woensdag uitgelek het – het hy in Desember 2014 al ontslae geraak van ander finansiële belange wat tot ŉ botsing van belange in sy werk as eers adjunkpresident en toe president kon aanleiding gee. Die plase word in die Tshivhase-trust gehou. Ramaphosa ontken in sy antwoorde dat hy vergoeding ontvang vir enige ander werk of diens – ook uit die plase – anders as die salaris wat hy as president van die land kry. Hy werp in sy verklaring aan die paneel ook veel meer lig op die gebeure tydens die voorval – hoewel hy sê dat hy geen persoonlike kennis van die diefstal self het nie. Hy hou ook voet by stuk dat hy geen skending van die Grondwet of ander wetgewing begaan het, of hom aan ernstige wangedrag skuldig gemaak het nie. Hou Maroela Media dop vir meer oor die president se antwoorde.